પોલીસ સૂત્રોમાંથી મળેલ વિગત મુજબ ઉત્તરપ્રદેશના ફેતપુર જિલ્લાના કોરાકનક ગામના શીવશંકર રામપ્રતાપ સોનકર (ખટી) અસલાલી ટ્રાન્સપોર્ટમાં ટ્રક ડ્રાયવરની નોકરી કરે છે. શીવશંકર સોનકર ગઈકાલે વહેલી સવારે આઈશર ટ્રક નં. જીજે-૦૧ બીવાય-૫૧૨૩માં સીગારેટ, સાબુ, નુડલ્સ વગેરેના કાર્ટુન ભરી નેશનલ હાઈવે નં. ૮ પરથી પસાર થતો ત્યારે સવારે પાંચ વાગ્યાના સુમારે ખેડા બાયપાસ હાઈવે સોખડા સીમ નવા વાત્રક બ્રીજ ઉતરતો હતો ત્યારે પાછળ એક નંબર વગરની બાર ટાયરવાળી ટ્રક આઈશર ટ્રક આગળ ઉભી રહી હતી. આ ટ્રક ઉભી રહેતા તેમાં બેઠેલા ચાર અજાણ્યા ઈસમો પૈકી ત્રણ ઈસમો ઉતરી આઈશરમાં ચઢી ગયા હતા. અને ટ્રક ડ્રાઈવરને ગડદાપાટુનો માર મારી આંખો તેમજ મોઢાં ઉપર કાળી પટ્ટી બાંધી, હાથ પગે દુપટ્ટો બાંધી બંધક બનાવી ફોરવ્હીલ ગાડીમાં લઈ જઈ અપરહરણ કરી આંતરોલી સીમમાં ફેંકી દીધો હતો. આ લૂંટારૂઓ ટ્રક ડ્રાઈવરના પાકીટમાંથી રૂપિયા ૬૦૦૦ કાઢી લઈ ગયા હતા. જ્યારે બે ઈસમો પૈકી એક ઈસમ આઈશર ટેમ્પો લઈ જઈ તેમાં ભરેલ માલ-સામાન રૂપિયા ૭,૦૦,૦૦૦ની લૂંટ કરી આઈશર ટેમ્પાને રતનપુર ગામના સર્વિસ રોડ ઉપર બિનવારસી હાલતમાં મૂકી ફરાર થઈ ગયા હતા. લૂંટારૂ ટોળકીનો ભોગ બનેલ ટ્રક ડ્રાયવર કોઈ વાહન મારફતે માતર પોલીસ સ્ટેશને આવ્યો હતો અને સમગ્ર હકીકત જણાવી હતી. આ બનાવની જાણ થતાં વિભાગીય પોલીસ અધિકારી તેમજ માતરના પોસઈએ ડ્રાયવરની પૂછપરછ હાથ ધરી હતી. વહેલી સવારે વાહનો અવર-જવરથી ધમધમતા નેશનલ હાઈવે ઉપર બનેલ દીલધડક લૂંટના બનાવના પગલે વાહન ચાલકોમાં ફ્ફડાટ વ્યાપી ગયો છે.